TEAMG เคาะเป้ารายได้ปี 63 โต 10% รับอานิสงส์ภาครัฐกระตุ้นเศรษฐกิจ-รับงานใหม่ต่อเนื่อง
TEAMG เคาะเป้ารายได้ปี 63 โต 10% รับอานิสงส์ภาครัฐกระตุ้นเศรษฐกิจ-รับงานใหม่ต่อเนื่อง
TEAMG เคาะเป้ารายได้ปี 63 โต 10% รับอานิสงส์ภาครัฐกระตุ้นเศรษฐกิจ-รับงานใหม่ต่อเนื่อง
4 มี.ค. 2563

ดร.อภิชาติ สระมูล ประธานเจ้าหน้าที่บริหาร บริษัท ทีม คอนซัลติง้ เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG เปิดเผยว่า ในปี 2563 บริษัทตั้งเป้ารายได้เติบโต 10% จากปี 2562 มีรายได้รวมอยู่ที่ 1,846.27 ล้านบาท เนื่องจากบริษัทมีการควบคุมต้นทุนให้มีประสิทธิภาพมากขึ้น ซึ่งช่วยสนับสนุนให้อัตราการทำกำไรของบริษัทปรับตัวเพิ่มขึ้นอย่างมีนัยสำคัญ ขณะเดียวกันบริษัทยังมีมูลค่างานในมือ (Backlog) อยู่ที่ 3,800 ล้านบาท โดยจะมีการทยอยรับรู้รายได้อย่างต่อเนื่อง
ทั้งนี้บริษัทอยู่ระหว่างการรอรับรู้รายได้จากโครงการต่างๆ อีกมากมาย อาทิ งานโครงสร้างพื้น ฐานทั่วประเทศ เช่น งานควบคุมการก่อสร้างโครงการระบบรถไฟชานเมืองสายสีแดง งานบริหารโครงการและควบคุมงานก่อสร้างโครงการรถไฟฟ้าสายสีชมพู งานออกแบบรายละเอียดโครงการรถไฟใต้ดินสายสีส้มตะวันออก งานบริหารโครงการและควบคุมงานก่อสร้างรถไฟทางคู่สายเหนือ ช่วงลพบุรี-ปากน้ำโพ งานควบคุมงานก่อสร้างโครงการพัฒนาท่าอากาศยานสุวรรณภูมิระยะที่ 2 ซึ่งล้วนแต่เป็นโครงการเมกะโปรเจกต์
อีกทั้งบริษัทยังอยู่ระหว่างการรอรับรู้รายได้จากงานโครงสร้างพื้นฐานในพื้นที่โครงการพัฒนาระเบียงเศรษฐกิจพิเศษภาคตะวันออก(EEC) ได้แก่ โครงการสนับสนุนสำนักงานคณะกรรมการนโยบายเขตพัฒนาพิเศษภาคตะวันออก (สกพอ.) เพื่อบริหารและกำกับสัญญาโครงการพัฒนาสนามบินอู่ตะเภาและเมืองการบินภาคตะวันออกงานบริหารโครงการก่อสร้างทางวิ่งและทางขับที่ 2 ของท่าอากาศยานนานาชาติอู่ตะเภา
ขณะเดียวกันในปี 2563  บริษัทจะมีการลงนามสัญญา ได้แก่ งานควบคุมการก่อสร้างโครงการรถไฟความเร็วสูงเชื่อม 3 สนามบิน ประกอบกับพระราชบัญญัติงบประมาณปี 2563  ได้รับอนุมัติแล้ว จึงมีส่วนเร่งการขับเคลื่อนการลงทุนของภาครัฐ เพื่อกระตุ้นเศรษฐกิจทั้งใน EEC และทั่วประเทศ ทำให้ปีนี้จะมีการลงทุนของภาครัฐจำนวนมาก ซึ่งเป็นงานในเป้าหมายที่บริษัทคาดการณ์ไว้ เช่น งานระบบรางต่างๆ งานโครงสร้างพื้นฐานใน EEC งานอุโมงค์ระบายน้ำของกรุงเทพมหานคร รวมถึงงานโครงการระบบผลิตและระบบส่งน้ำของการประปานครหลวง
นอกจากนี้ในปี 2563 บริษัทจะมีการขยายการลงทุนในธุรกิจเกี่ยวเนื่อง (Related Business) อาทิ
โครงการผลิตน้ำประปา โครงการบำบัดน้ำเสีย โครงการพลังงานทดแทน เพื่อสร้างแหล่งรายได้ประจำ(Recurring Income) นอกเหนือจากการเป็นที่ปรึกษาเพียงอย่างเดียว
“จากกรณีสถานการณ์การระบาดของไวรัสโควิด-19 ซึ่งกำลังแพร่กระจายไปทั่วโลก และในแต่ละประเทศมีความรุนแรงแตกต่างกันตามระยะ บริษัทได้ติดตามสถานการณ์อย่างใกล้ชิดและยังไม่ได้รับผลกระทบจากเหตุการณ์ดังกล่าว และในปัจจุบันภาครัฐยังมีการเร่งลงทุน เพื่อกระตุ้นเศรษฐกิจทำให้มีงานออกมาอย่างต่อเนื่อง ส่งผลให้บริษัทได้รับผลบวกจากงานที่ออกมา ทำให้บริษัทมีการเดินหน้าวางแผนเข้ารับงานอย่างต่อเนื่อง เพื่อสร้างผลการดำเนินงานที่แข็งแกร่ง และสร้างการเติบโตอย่างมั่นคงในอนาคต” ดร.อภิชาติ กล่าว